Forbud mod at kontakte børn på nettet og have børn på besøg derhjemme skal kunne gælde på ubestemt tid.

Justitsminister Søren Pape Poulsen fra de konservative lægger nu op til en skrappere linje over for dømte pædofile.

Fremover skal det være lettere for domstolene at tildele pædofilidømte såkaldte ’forbud’ som en del af straffen.

Det kan for eksempel være forbud mod at opholde sig bestemte steder, forbud mod at modtage børn i sit hjem eller forbud mod at tage kontakt til børn på internettet.

Forslaget giver samtidig politiet ret til at foretage uanmeldte kontrolbesøg i hjemmet og kontroller af den dømtes computer og telefon for at se, om forbuddene bliver overholdt.

- Når du har begået den forbrydelse, hvordan sikrer vi så bedst muligt, at det vil være meget svært for dig at fortsætte den form for kriminalitet? Vi har desværre set eksempler på, at nogle af de her folk er gået lidt under radaren bagefter. Og vi skal jo sikre os, at de ikke kommer i kontakt med børn igen, siger justitsminister Søren Pape Poulsen (K).

På ubegrænset tid

Forbud kan enten gælde på ubestemt tid eller i en periode på eksempelvis fem år efter udstået straf.

- Det er en del af dommen, at nu skal du i fire år i fængsel, og så skal der føres tilsyn med dig. Enten på ubegrænset tid eller de næste fem år.

Er det ikke en form for livstidsstraf?

Den socialdemokratiske retsordfører Trine Bramsen Foto: TV 2

- Jo. Og de mennesker har så sat deres præg på livstid på de børn, det går ud over, siger Søren Pape Poulsen.

Vi skal passe på

I Folketinget er der opbakning til justitsministerens skærpede indsats.

- Det er vigtigt, at der er meget klare og meget stramme regler over for pædofilidømte, siger den socialdemokratiske retsordfører Trine Bramsen.

Hun advarer dog om, at man skal passe på med tidsubegrænsede straffe.

- Vi skal passe på, at vi ikke brændemærker folk. Sådan fungerer det danske retssystem ikke, så der skal være en balance i det. Men det er vigtigt, at vi sætter hårdt ind over for pædofile og sikrer, at de ikke gentager deres forbrydelser, siger hun.